钦定古今图书集成/明伦汇编/交谊典/第071卷 > 宋册府元龟 > 《江宁吴少府宅饯宴序》前人
## 钦定古今图书集成/明伦汇编/交谊典/第071卷 > 宋册府元龟 > 《江宁吴少府宅饯宴序》前人

“蒋山南望，长江北流。伍胥用而三吴盛，孙权困而九
州裂。遗墟旧壤，百万里之皇城；虎踞龙盘，三百年之
帝国。阙连石塞，地实金陵。霸气尽而江山空，皇风清
而市朝改。昔时地险，尝为建业之雄都；今日太平，即
是江宁之小邑。吴生俊采，辅佐烹鲜。我辈良游，方驰
去鹢。梁伯鸾之远逝，自有长谣；闵仲叔之遐征，欲逢”
厚礼。临别浦，枕离亭。阵云四面，洪涛千里。帘帷后辟，
竹树映而秋烟生；栋宇前临，波潮惊而翔风动。嗣宗
高啸，绿轸方调；文举清谈，芳樽自满。想衣冠于旧国，
便值三秋；忆风景于新亭，俄伤万古。情穷兴合，乐极
悲来。怆零雨于中轩，动流波于下席。嗟“乎！九江为别，
帝里隔于云端；五岭方逾，交州在于《天际》。方严去舳，
且对途穷。玉露下而苍山空，他乡悲而故人别。请开
文囿，共泻词源。”人赋一言，俱题四韵。